- Dette har gått føre seg gjennom heile påskehøgtida, både skjærtorsdag og langfredag og no også 1. mai. Eg tykkjer det er horribelt at arbeidet tek til alt klokka 07.00 om morgonen, sjølv på offentlege helgedagar, seier Harald Walquist og Odd Allan Hestetun til Sogn Avis. Dei er begge naboar til HMR på Farnes i Øvre, og har lenge sett seg leie av støy både seint og tidleg.
Ein tredje nabo, Svein Erik Hestetun, seier han og kona har klaga til HMR-leiinga fleire gonger, men at det er lite respons å henta.
- Eg snakka med HMS-ansvarleg der borte, og fekk då til svar at han ikkje kunne gjere noko, og at verksemda ikkje kunne hindra tilsette i å ta seg inn og arbeida, sjølv ikkje på helgedagar, fortel Jane Sæbø Hestetun.
- Det er ein støy utan like, grytidleg om morgonen, nærast uansett kva dag det er. Sjølvsagt respekterer me at det må produserast, men me meiner ikkje det er for mykje forlangt å få fred på slike raude dagar, legg ho til, medan nabo Odd Allan saknar informasjon og dialog.
- Kanskje har dei konstraktar og fristar som skal overhaldast, men me har ikkje høyrt ein pip frå leiinga. Betre dialog hadde gjort seg, seier han.
På HMR sitt anlegg var det tysdag 15-20 mann i arbeid. Dei opplyser til Sogn Avis at dei har jobba frå 07.00 til 15.00, og antydar at dei ikkje har anna val enn å gå på jobb. Ingen av rumenarane ynskjer å uttala seg om saka, og kan heller ikkje svara på om tillitsmannsapparatet har skrive under nokon avtale med verksemda, slik det i fylgje fagforeiningsleiarar i Årdal er krav om.
- Dersom bedriften har inngått ein avtale med dei tillitsvalde om arbeid på søn- og helgedagar, er dette heilt greit, men det skal liggja føre ein søknad om løyve til Arbeidstilsynet, seier leiar i Årdal Kjemiske Fagforening, Bjørn Øvstetun.
- Dette er noko me alltid har praktisert på Hydro, og som dei tillitsvalde sjølvsagt er inneforstått med. Dette gjeld då ein type arbeid der prosessane gjer at drifta ikkje kan stoggast. For folk som normalt jobbar dagtid, skal det søkjast om løyve til overarbeid på slike helgedagar, seier han.
Administrerande direktør ved HMR Årdal, Jon Rune Fredsvik, seier til Sogn Avis at han ikkje kjenner til at det skal søkjast om løyve til å arbeida på raude dagar, og vedgår såleis at dette ikkje er blitt gjort. Fredsvik peikar på at dei grunna produksjonspress frå HMR sine kundar, som mellom anna omfattar Hydro i stor grad, er nøydde til å jobba samtlege helgedagar, langfredag som 1.mai.
- Men me held vanlege søndagar heilage, seier han, som beklagar at naboane kjenner seg forstyrra av bråk og støy.
- Me vil etter dette prøve å gå i dialog med naboane, og ikkje minst vurdera om me skal byrja arbeidet noko seinare på slike dagar, seier Fredsvik.